Στον αέρα παραμένει προς το παρόν το Rockwave Festival, καθώς μόλις ανακοινώθηκε το τέλος της διοργανώτριας εταιρείας.

Με ανακοίνωση που εστάλη στα μέσα μαζικής ενημέρωσης, η καλλιτεχνική διευθύντρια και συνιδιοκτήτρια (μαζί με το Νίκο Λώρη) της DiDi Music, Νανά Τράντου, ενημέρωσε ότι μία από τις μεγαλύτερες εταιρείες διοργάνωσης συναυλιών στην Ελλάδα περνάει σε φάση «ξεκούρασης».

Η DiDi Music δραστηριοποιείται στον χώρο της διοργάνωσης συναυλιών στην Ελλάδα τα τελευταία 34 χρόνια. Στο ενεργητικό της συμπεριλαμβάνονται ιστορικές συναυλίες, όπως αυτές των U2, REM, Madonna, Roger Waters, Sting, Metallica, AC/DC, Red Hot Chili Peppers, Muse, Iron Maiden, Arctic Monkeys, Robbie Williams και πολλών ακόμα.

Σύμφωνα με την ανακοίνωση, η κ. Τράντου προχώρησε άμεσα στη δημιουργία μιας νέας εταιρείας, παίρνοντας στο πλευρό της τον διευθυντή παραγωγής της DiDi, Κώστα Θελούρα, ενώ ανακοίνωσε τη δημιουργία ενός νέου φεστιβάλ, του Αthens Rocks, με headliners τους Slayer στην τελευταία τους παγκόσμια περιοδεία, και άλλες συναυλίες, π.χ. των Dropkick Murphys και Bullet For My Valentine, σε Αθήνα και Θεσσαλονίκη.

Προς το παρόν, δεν υπάρχει κάποια ανακοίνωση από τη μεριά του Νίκου Λώρη (ο οποίος διατηρεί τα δικαιώματα χρήσης του τίτλου Rockwave και παραμένει παραγωγός της διοργάνωσης) για το αν θα πραγματοποιηθεί κανονικά φέτος το δημοφιλέστατο φεστιβάλ ή αν θα αναβληθεί. Ο κ. Λώρης συνεχίζει να διατηρεί το Piraeus 117 Academy, όπου όσες συναυλίες έχουν ανακοινωθεί θα πραγματοποιηθούν κανονικά.

Από το 1996 μέχρι και σήμερα, το Rockwave αποτελεί ένα από τα σημαντικότερα μουσικά γεγονότα της χρονιάς για την Αθήνα, με ολοένα αυξανόμενη συμμετοχή και προσέλευση κοινού. Από το καλοκαίρι του 2004, πραγματοποιείται στο Terra Vibe (37o χλμ. Αθηνών - Λαμίας, κόμβος Μαλακάσας). Arctic Monkeys, Iron Maiden, The Cure, Blur, Placebo, Oasis, Guns N' Roses, Marilyn Manson, είναι μόνο μερικά από τα δεκάδες σημαντικά ονόματα που έχουν περάσει από το φεστιβάλ αυτά τα χρόνια.